Bolnice nisu imale kome pomoći - Gregor Pobor, specijalist hitne pomoći na Long Islandu (18/9/01) - 2001-09-18
Dragovoljci stižu sa svih krajeva zemlje, i već ih je previše. Ponekad više smetaju nego koriste
Dr. Gregor Pobor rođen je u Hrvatskoj, danas živi u New Yorku, gdje radi kao specijalist službe hitne pomoći u jednoj bolnici na Long Islandu. U vrijeme terorističkog napada na World Trade Center, vraćao se s posla kući u New Jersey. U vrijeme kad se prvi zrakoplov zaletio u toranj nalazio se na mostu George Washington, kojeg je uspio preći desetak minuta prije negoli je zatvoren. S njim razgovaramo o tome kako se ono što se događalo oko Svjetskog trgovinskog centra vidjelo s druge strane rijeke Hudson, kao i o tome kako je odmah nakon napada funkcionirala služba hitne pomoći u gradu. Gregor Pobor je nakon što je prešao most, odmah zastao jer je bio uzrujan onime što je vidio. Ušao je u kafić Starbucks i kupio kavu, a unutra je čuo da se jedan zrakoplov zaletio i u drugi toranj. "Onda nam je počelo bit jasno da je možda nešto i organizirano. I petnaest-dvadeset minuta kasnije, dok sam išao uz Hudson kući, ima jedno mjesto gdje se može stati i s kojeg se cijeli Manhattan može vidjeti. Ja sam tamo stao i vidio da je požar iz oba tornja. I drugi su ljudi počeli stajati i gledati i još uvijek nisu shvatili koliko su to bili veliki avioni i koliko će velike posljedice biti od toga." Dr. Pobor kaže da zbog velikog broja mrtvih i relativno malog broja ranjenih, službe hitne pomoći pri njujorškim bolnicama nisu imale mnogo više posla no obično. "Samo jedno dvije-tri bolnice blizu World Trade Centera su vidjele jedan veći dio ljudi negoli obično, no sve druge bolnice vidjele su ljude koji su bili u šoku. Ljudi koji su disali prah, koje je bilo strah da su disali azbest, da su dobili azbestozu. Mislim da više- manje nitko nije bio jako povrijeđen. Mislim da bolnice izvan samog Manhattana, da je svaka od njih vidjela možda po dvadesetak pacijenata i najviše od njih su bili slučajevi inhalacije od praha. Možda su bili neki ljudi koji su trčali, pa si povrijedili nogu ili tako nešto, no oni ozbiljnije provrijedjeni nisu stigli u bolnice izvan Manhattana." Gregor Pobor kaže da kad su mnogi liječnici ponudili pomoć, rečeno im je zapravo da ih ne trebaju. "Ima liječnika koji su išli na Manhattan i htjeli pomoći i govore da su im više manje rekli da ih ne trebaju. I neki ljudi ljudi s kojima sam razgovarao zadnjih dana su mi rekli je bilo situacija u Manhattanu gdje su ljudi koji su htjeli pomoći više smetali negoli su pomagali, tako da se više hrane jeli i vode pili od onih koji su radili na ruševinama i obavljali pravi posao. Problem je u tomu da nema puno ozlijeđenih. Malo je ozlijeđenih i oni su zbrinuti. Svi drugi ljudi su poginuli" - rekao je Gregor Pobor, specijalist službe hitne pomoći koji živi i radi u okolici New Yorka. U vrijeme terorističkog napada na World Trade Center, vraćao se s posla kući u New Jersey.